1Indledning

I forbindelse med Det Forenede Kongeriges udtræden af Unionen valgte de øvrige 27 medlemsstater i tilknytning til Rådets samling Paris som det nye hjemsted for Den Europæiske Banktilsynsmyndighed (EBA).

EBA's hjemsted er fastsat i artikel 7 i forordningen om oprettelse af EBA (EBA-forordningen), som derfor skulle ændres for at flytte hjemstedet fra London til Paris. Ud over flytningen af hjemsted blev der med ændringen af EBA-forordningen også indført nye krav til EBA i forbindelse med dennes hjemsted og en forpligtelse for Kommissionen til at offentliggøre en rapport senest den 30. marts 2019 og hver 12. måned derefter om EBA's overholdelse af disse krav.

Af EBA-forordningens artikel 7 fremgår følgende: "Placeringen af hjemstedet for myndigheden påvirker ikke myndighedens udførelse af sine opgaver og beføjelser, tilrettelæggelsen af dens forvaltningsstruktur, driften af dens primære organisation eller den vigtigste finansiering af dens aktiviteter og kan, hvor det er relevant, give mulighed for deling blandt Unionens agenturer af administrative støttetjenester og facility management services, som ikke er knyttet til myndighedens kerneaktiviteter".

EBA har givet de input, der er nødvendige for at opfylde disse rapporteringskrav. Denne første rapport under den nye rapporteringsforpligtelse offentliggøres efter den 30. marts 2019, da aktiviteterne i Paris først begyndte i fuldt omfang den 3. juni 2019.

2EBA's hjemstedsaftale

En hjemstedsaftale (i det følgende benævnt "HSA") blev godkendt af EBA's bestyrelse den 4. marts 2019 og underskrevet ved en ceremoni i Paris den 6. marts 2019. EBA afventer bekræftelse af, at de interne procedurer, der kræves i Frankrig, er afsluttet, så HSA'en kan træde i kraft. Undertegnelsen af HSA'en har ikke påvirket EBA's aktiviteter og forvaltning.

Ud over at afspejle kravene i protokol nr. 7 vedrørende Den Europæiske Unions privilegier og immuniteter fastsætter HSA'en, at personale, der flytter fra London til Paris, kan købe en personbil afgiftsfrit inden for tolv måneder efter flytningen. Dette privilegium er blevet udvidet til at omfatte personale med fransk statsborgerskab. HSA'en forpligter også den franske regering til at indlede en proces med henblik på at etablere en Europaskole i Paris-området. Europaskolernes Øverste Råd har godkendt ansøgningen om overensstemmelse fra den foreslåede Europaskole, som efter planen skal åbne i Courbevoie i september 2019. Disse to støtteforanstaltninger vil hjælpe personalet i forbindelse med deres flytning, især dem, der har familier med børn i skolealderen.

EBA er også i kontakt med protokolkontoret i det franske ministerium for europæiske anliggender og udenrigsanliggender og med de franske toldmyndigheder for at sikre, at processen for så vidt angår personalets og deres familiers ankomst i Frankrig, udstedelsen af særlige opholdstilladelser og anvendelsen af skattefordele for EBA forløber gnidningsfrit.

3EBA's forvaltning, aktiviteter og udførelse af opgaver

EBA's opgaver og beføjelser, opbygningen af dens forvaltningsstruktur, driften af dens primære organisation og dens vigtigste finansiering blev ikke påvirket af flytningen af EBA's hjemsted.

EBA modtog særlig støtte fra den franske regering til flytteomkostningerne på følgende måde:

·1,5 mio. EUR som bidrag til de omkostninger, der er forbundet med at indrette Paris-kontorerne. Dette beløb er modtaget og betalt

·7 mio. EUR som bidrag til leje og bygningsudgifter for Paris-kontorerne. Til dato har EBA modtaget 2,5 mio. af dette beløb. Saldoen vil blive modtaget i løbet af lejeperioden for kontorerne i Paris.

Frem til EBA's nye formands ankomst den 1. maj 2019 fungerede EBA's suppleant som fungerende formand for EBA, bl.a. ved at undertegne HSA'en på EBA's vegne. Da de nye kontorlokaler i Paris først var tilgængelige ved udgangen af maj 2019, blev der indført særlige ordninger i overgangsperioden april-maj 2019 for at forårsage så få forstyrrelser for EBA's personale som muligt og for at sikre fuld driftskontinuitet. Den øverste ledelse har opereret fra Paris pr. 30. marts 2019, hvor EBA har sikret begrænsede midlertidige kontorer i Europlaza-bygningen (bygningen med EBA's nye lokaler).

Pr. 1. april 2019 er EBA begyndt at arrangere vigtige møder i Paris og andre byer i EU. Banque de France har ydet særlig støtte ved at være vært for tilsynsrådet den 16.-17. april 2019, mens der også blev afholdt en offentlig høring i Europlaza-bygningen.

4Flytning af EBA's kontorer

Der er blevet afholdt intensive ugentlige møder i Europlaza i de seneste måneder for at overvåge og løse problemer i forbindelse med indretningsarbejdet. Selv om den fuldstændige færdiggørelse af udlejerens indretningsarbejde var forsinket i forhold til den kontraktlige frist den 16. april 2019, var der gjort tilstrækkelige fremskridt til, at EBA kunne holde sin tidsplan for fuld flytning af kontorer. Eksterne kontrahenters og EBA-personalets færdiggørelse af EBA's lokaler i Europlaza (møbler, audiovisuelt udstyr og slutbruger-IT) sluttede den 31. maj 2019, mens fristen for at færdiggøre flytningen af EBA's kontorer fra London til Paris var den 2. juni 2019. Den fulde drift i Paris begyndte den 3. juni 2019, hvor alt personale påbegyndte deres arbejde i EBA's nye hovedkvarter i Europlaza-bygningen.

5Flytning af EBA's datacenter